Koordinate: 45° 27' 51" SG Š, 9° 11' 27" IGD

Pogled na Milansku katedralu sa trga.
**Milanska katedrala** (ital. *Duomo di Milano*) je katedrala u Milanu, Lombardija, severna Italija. Sedište je milanske arhiepiskopije.

Katedrala je poznata širom sveta po svom značaju u promociji hrišćanske vere, po svojoj ulozi u zasnivanju katoličke tradicije obožavanja, i divnoj gotičkoj arhitekturi.

Građena od kraja 14. do sredine 19. veka (i, na neki način, nikada završena, s obzirom da se radovi i danas nastavljaju), katedrala u Milanu je jedna od najvećih crkava na svetu, druga po veličini u Italiji (od nje je veća samo Bazilika svetog Petra u Rimu), i druga po veličini gotička katedrala na svetu, posle katedrale u Sevilji, Španija.

Unutrašnju visinu centralnog broda katedrale nadmašuje samo katedrala Bove koja se nalazi u Francuskoj.

Arhitektura i umetnost
----------------------

Carlo Bazzi i Giuseppe Bertini su zajedno radili na stvaranju umjetničkih vitraja koji krase fasade Milanskog katedrala, kao i na stvaranju nekih unutrašnjih vitraja. Zahvaljujući svjetlu koje prolazi kroz ove radove, katedrala dobiva jedinstvenu atmosferu, u kojoj se različiti tonovi i boje stapaju stvarajući privlačno vizualno iskustvo.

Krov je otvoren za posete turista (uz naknadu), što omogućava da se izbliza vide mnoge izvanredne skulpture koje su tu smeštene.

Zgrada je izgrađena od cigala, a fasada joj je pokrivena belim mermerom.
Osnova je u obliku latinskog krsta i deli crkvu na 5 brodova, koji su razdvojeni sa 40 stubova.

Prvo je izgrađen istočni deo sa apsidom, koji ima najviše gotičkih karakteristika. Radovi na zapadnoj fasdadi su započeti oko 1650. a završeni tek u 19. veku, tako da ova fasada ima više klasičnih nego gotičkih karakteristika.

Izgradnja kupole počela je krajem 15. veka, a završena je izgradnjom tornja nad kupolom u 18. veku.

Mere
----

Pogled na krov milanske katedrale.
* Spoljašnja dužina: 158 metara
* Unutrašnja dužina: 148 metara
* Spoljašnja širina: 93 metra
* Unutrašnja širina: 66 metara
* Dužina fasade na ulazu: 67,9 metara
* Unutrašnja širina broda: 16,75 metara
* Unutrašnja visina broda: 45 metara
* Visina brodskih stubova: 24,5 metara
* Prečnik brodskih stubova: 3,4 metra
* visina centralnog dela katedrale: 65,5 metara
* Visina tornja: 106,5 metara
* Dimenzije apsidalnih prozora: 20,7 x 8,5 metara
* Skulptura: 3400
* Tornjeva: 135
* Površina: 11,700 m2
* U katedralu može da stane 40.000 ljudi.
* Geografski položaj: 45°27′51″N, 9°11′27″E .

Zanimljivosti
-------------

Pesma Đovanija D'ancija iz 1934. "O mia bela Madonina" o zlatnoj statui Madone na tornju je i danas nezvanična himna Milana, koju pevaju i navijači FK Milan.

Većina ljudi koji govore milanskim dijalektom, zbog vekova koji su protekli dok je katedrala izgrađena, koriste izraz "gradnja katedrale" ("Fabbrica del Duomo") kad hoće da okarakterišu neki zadatak koji je previše složen, dugo traje ili ga je nemoguće završiti.

Milanska katedrala se pojavljuje kao jedan od motiva snoviđenja glavnog junaka Perhana u Kusturičinom filmu *Dom za vešanje* iz 1988. godine.

Vanjske veze
------------

***Milanska katedrala*** na Wikimedijinoj ostavi

* Mapa sa položajem milanske katedrale ()
* Fotografije i detalji ()
* Duomo na Google Maps ()
* Virtuelni model milanske katedrale ()

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 151230415
* LCCN: n79063271
* ISNI: 0000 0001 0838 3892
* GND: 4275418-5
* NKC: xx0101379

 |